CELEX: 62018CN0732
Language: el
Date: 2018-11-23 00:00:00
Title: Υπόθεση C-732/18 P: Αναίρεση που άσκησαν στις 23 Νοεμβρίου 2018 οι PAO Rosneft Oil Company, πρώην NK Rosneft OAO, RN-Shelf-Arctic OOO, AO RN-Shelf-Far East, πρώην RN-Shelf-Dalniy Vostok ZAO, RN-Exploration OOO, Tagulskoe OOO κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2018 στην υπόθεση T-715/14, Rosneft κ.λπ. κατά Συμβουλίου

11.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/26
            
         
      Αναίρεση που άσκησαν στις 23 Νοεμβρίου 2018 οι PAO Rosneft Oil Company, πρώην NK Rosneft OAO, RN-Shelf-Arctic OOO, AO RN-Shelf-Far East, πρώην RN-Shelf-Dalniy Vostok ZAO, RN-Exploration OOO, Tagulskoe OOO κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2018 στην υπόθεση T-715/14, Rosneft κ.λπ. κατά Συμβουλίου
      (Υπόθεση C-732/18 P)
      (2019/C 93/36)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσες: PAO Rosneft Oil Company, πρώην NK Rosneft OAO, RN-Shelf-Arctic OOO, AO RN-Shelf-Far East, πρώην RN-Shelf-Dalniy Vostok ZAO, RN-Exploration OOO, Tagulskoe OOO (εκπρόσωπος: L. Van den Hende, advocaat)
      
         Λοιποί διάδικοι στην αναιρετική διαδικασία: Συμβούλιο της Ευρωπαϊκής Ένωσης, Ευρωπαϊκή Επιτροπή, Ηνωμένο Βασίλειο της Μεγάλης Βρετανίας και της Βόρειας Ιρλανδίας
      
         Αιτήματα
      
      Οι αναιρεσείουσες ζητούν από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου βάσει των λόγων της παρούσας αιτήσεως αναιρέσεως·
               
            
                  —
               
               
                  να αποφανθεί αμετακλήτως επί της υπό κρίση διαφοράς ή να την αναπέμψει προς κρίση στο Γενικό Δικαστήριο· και
               
            
                  —
               
               
                  να καταδικάσει το Συμβούλιο στα δικαστικά έξοδα, συμπεριλαμβανομένων των εξόδων της διαδικασίας ενώπιον του Γενικού Δικαστηρίου.
               
            
         Λόγοι αναιρέσεως και κύρια επιχειρήματα
      
      Η αναίρεση βάλλει κατά περιοριστικών μέτρων σχετικά με το μη συμβατικό πετρέλαιο, περιοριστικών μέτρων σχετικά με τις κεφαλαιαγορές και περιοριστικών μέτρων σχετικά με δικαστικές απαιτήσεις, όπως περιέχονται στον κανονισμό 833/2014 (1) του Συμβουλίου ή/και στην απόφαση 2014/512/ΚΕΠΠΑ (2) του Συμβουλίου.
      Οι αναιρεσείουσες προβάλλουν επτά λόγους αναιρέσεως:
      Πρώτος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι το Συμβούλιο τήρησε το άρθρο 296 ΣΛΕΕ θεσπίζοντας τα επίμαχα περιοριστικά μέτρα σχετικά με το μη συμβατικό πετρέλαιο.
      Δεύτερος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι το Συμβούλιο τήρησε το άρθρο 296 ΣΛΕΕ θεσπίζοντας τα επίμαχα περιοριστικά μέτρα σχετικά με τις κεφαλαιαγορές.
      Τρίτος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι υφίσταται λογικός σύνδεσμος μεταξύ των επίμαχων περιοριστικών μέτρων σχετικά με το μη συμβατικό πετρέλαιο και του σκοπού που τούτα επιδιώκουν.
      Τέταρτος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι τα περιοριστικά μέτρα σχετικά με το σχετικά με το μη συμβατικό πετρέλαιο δεν συνιστούν προσβολή των περιουσιακών δικαιωμάτων των αναιρεσειουσών και της ελευθερίας τους να ασκούν επιχειρηματική δραστηριότητα.
      Πέμπτος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι τα περιοριστικά μέτρα σχετικά με τις δικαστικές απαιτήσεις είναι αναλογικά και δεν συνιστούν προσβολή του θεμελιώδους δικαιώματος των αναιρεσειουσών στην ιδιοκτησία.
      Έκτος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι τα προσβληθέντα περιοριστικά μέτρα σχετικά με τις κεφαλαιαγορές τηρούν την αρχή της αναλογικότητας και δεν συνιστούν προσβολή του θεμελιώδους δικαιώματος των αναιρεσειουσών να ασκούν επιχειρηματική δραστηριότητα.
      Έβδομος λόγος: Το Γενικό Δικαστήριο υπέπεσε σε πλάνη περί το δίκαιο κρίνοντας ότι τα περιοριστικά μέτρα σχετικά με το σχετικά με το μη συμβατικό πετρέλαιο δικαιολογούνται βάσει των εξαιρέσεων για λόγους ασφαλείας που προβλέπονται στη Συμφωνία εταιρικής σχέσης και συνεργασίας ΕΕ-Ρωσίας και στη Γενική Συμφωνία Δασμών και Εμπορίου του ΠΟΕ.
      
         (1)  Κανονισμός (ΕΕ) 833/2014 του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2014, L 229, σ. 1).
      
         (2)  Απόφαση 2014/512/ΚΕΠΠΑ του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2014, L 229, σ. 13).